【明報專訊】政府噚日宣布委任公民教育委員會部分新一批委員,新加入5名成員中包括新地郭氏家族第三代郭曉芝(Kimberly),由模特兒轉型開餐廳、紡織及製衣界議員陳祖恒太太沈依紅(Esther),聖公會馬鞍山主風小學校長劉凱芝及佛教黃允畋中學校長李鏡品。
至於再獲委任10名成員中,就有香港哥爾夫球會會長郭永亮、金利來曾智明旗下智庫明匯智庫研究員梁殷欣、聖保羅男女中學校長潘紹慈等。各人兩年任期今日開始,做到2026年3月底。
郭曉芝首獲委任加入諮詢委會
翻查資料,Kimberly係第一次接受政府委任加入諮詢委員會;Esther就唔係第一次,佢獲政府委任為東區撲滅罪行委員會委員、東區青年發展及公民教育委員會副主席。睇番目前公民教育委員會成員都有幾個同名人家族有關,例如現任主席蔡德昇係和富李宗德女婿,楊燕芝係中總永遠榮譽會長楊釗侄女,梁蘊莊係立法會主席梁君彥女兒。另外好幾個會員都有全國青聯背景。